**חברת היכלי הספורט תל-אביב-יפו בע"מ**

**פנייה מוקדמת לקבלת מידע**

**ינואר 2018**

**מבוא**

1. חברת היכלי הספורט תל-אביב-יפו בע"מ (להלן - "**החברה**") היא חברה עירונית בבעלות מלאה של עיריית תל-אביב-יפו. החברה מתמחה בניהול ותפעול של מתקני ספורט ותרבות. החברה מנהלת ומפעילה שלושה מתקני ספורט בהם מתקיימים משחקי ספורט שונים ומופעי תרבות ובידור. היכל מנורה מבטחים בשכונת יד-אליהו, תל-אביב-יפו - אולם ספורט מקורה המונה כ-11,000 מקומות ישיבה משמש כאולמה הביתי של קבוצת הכדורסל מכבי תל-אביב ומתקיימים בו משחקי ספורט שונים, אירועי תרבות ומופעים; אצטדיון בלומפילד ביפו - סגור כיום לרגל שיפוצים וצפוי להימסר לניהול החברה בחודש אפריל 2019, האצטדיון מתוכנן למנות כ-29,000 מקומות ישיבה (ויתווסף למערך ביטוחי החברה נושא פנייה זו במועד מסירתו לחברה). היכל קבוצת שלמה ברחוב אייזיק רמבה בתל-אביב-יפו - אולם ספורט מקורה המונה כ-3,500 מושבים משמש כאולמה הביתי של קבוצת הכדורסל הפועל תל-אביב ומתקיימים בו משחקי ספורט שונים, אירועי תרבות, מופעים ואירועים עסקיים.
2. החברה מתכוונת לפרסם מכרז פומבי לקבלת הצעות ממבטחים (ולא מסוכנים) לכיסוי מערך הביטוחים של החברה (להלן - "**המכרז**"). לצורך קבלת מידע הדרוש לה לצורך ההתקשרות נושא המכרז, פונה החברה לציבור להעביר התייחסות לנוסחי הכיסוי הביטוחי המצורפים לפניה זו אותם היא שוקלת לצרף למסמכי המכרז.

**הגשת המענה לפנייה**

1. המענה לפנייה יכלול התייחסות לנספח הכיסוי הביטוחי וכל הערה אחרת, ככל שהעונים ימצאו לנכון, והוא ייעשה בכתב ויוגש באמצעות דואר אלקטרוני לכתובת carina@sportsp.co.il או במשרדי החברה בהיכל מנורה מבטחים ברחוב יגאל אלון 51, תל-אביב-יפו, עד לא יאוחר מיום 8.2.2018 בשעה 14:00. לכל פניה יש לצרף פרטים ליצירת קשר עם הפונה, טלפון, פקסימיליה, כתובת וכתובת דואר אלקטרוני. על המשיבים לפנייה מוטלת האחריות לוודא כי המסמך התקבל בשלמותו אצל אשת הקשר, סמנכ"ל הכספים בחברה, רו"ח קרינה גרופר-גרודינסקי בטלפון 03-6376000. החברה תהיה רשאית לפי שיקול דעתה, שלא לקבל מענים שיתקבלו לאחר המועד הקבוע בסעיף זה.
2. החברה תהא רשאית לפי שיקול דעתה לפנות, ככל שיידרש, למשיבים לפנייה או לחלקם בבקשה להשלמת מידע ו/או לקבלת הבהרות בנוגע למענה שמסרו וזאת בין בכתב ובין בדרך של זימון לפגישה עם הצוות המקצועי שייקבע על-ידיה לצורך כך.
3. במענה לפנייה אין לכלול התייחסות לסכומי הפרמיה ו/או למחיר אלא לנוסח הכיסוי הביטוחי בלבד.

**כללי**

1. יודגש כי פניה מוקדמת זאת לקבלת מידע, אין בה כדי להוות שלב כלשהו של התקשרות כלשהי של החברה או מי מטעמה עם מי מהגופים שישיבו לפניה, ובכלל זה, אין בפנייה זו כדי להוות הזמנה להציע הצעות.
2. אין בפניה זו ו/או במענים שיתקבלו אליה, כדי לחייב את החברה או מי מטעמה בכל דרך, לאמץ את תוכן המענים שיתקבלו במסגרת הפנייה או חלקם ו/או להמשיך בתהליך זה, בין בדרך של הליך תחרותי, מכרז ובין בדרך של הליך אחר. הפניה, או המענה עליה או הצגת המידע על-ידי המשיבים לפנייה לא תיצור התקשרות ו/או התחייבות כלשהי בין החברה או מי מטעמה לבין מי מהמשיבים או כל גורם אחר והיא נועדה כדי לקבל מידע מוקדם הדרוש לחברה לצורך ההתקשרות שבה מדובר, בלבד.
3. מסירת המידע ו/או ההתייחסות ו/או ההערות לנוסח הכיסוי הביטוחי במסגרת פנייה זו משמעה הסכמתו המפורשת של מוסר המידע לשימוש של החברה במידע, ככל שתראה לנכון, במסגרת הליך המכרז או כל הליך דומה אחר, ככל שייערך, ולוויתור על כל תביעה עתידית מכל מין וסוג שהוא כנגד החברה או מי מטעמה בקשר ו/או בגין לשימוש במידע שנמסר.
4. הגשת מענה לפנייה זו אינה מהווה תנאי להשתתפות במכרז ו/או בהליכים אחרים שיערכו על-ידי החברה, ככל שיתקיימו כאלה, הוא לא יקנה יתרון למי שנענה לפניה רק בשל כך שנענה לפנייה ולא יחייב שיתופו או התקשרות עימו בכל דרך אחרת.

**רשימת נספחים**:

**נספח א'** - מפרט מבוקש לפוליסת ביטוח אש מורחב ואובדן תוצאתי;

**נספח ב'** - מפרט מבוקש לפוליסת ביטוח אחריות כלפי צד שלישי;

**נספח ג'** - מפרט מבוקש לפוליסת אחריות מקצועית;

**נספח ד'** - מפרט מבוקש לפוליסת שבר מכני;

**נספח ה'** - מפרט מבוקש לביטוח חבות מעבידים;

**נספח ו'** - מפרט מבוקש לפוליסת ביטוח כספים בכספת והעברה;

**נספח ז'** - מפרט מבוקש לפוליסת צמ"ה;

**נספח ח'** - סקר סיכונים להיכל מנורה מבטחים והיכל קבוצת שלמה;

**נספח ט'** - מכתבים המתייחסים לסקר הסיכונים.

בכבוד רב,

היכלי הספורט תל-אביב-יפו בע"מ